Si Palui: Guru Beruang
Bahari sakit banar jadi guru Lui ai Abah ikam handak banar ba ampih jadi guru. Karana kada cukup dimakan sabulan. Tempat tugas jauh banar ka Negara si
TAHUN tujuh puluhan bahari kadada nang handaknya urang jadi guru. Karana gajihnya hanya cukup kawa manukar dua balik baras. Samantara anak ampat, ada nang sampai tujuh baisi anak bahari itu, kada cukup dimakan sabulan.
”Bahari sakit banar jadi guru Lui ai Abah ikam handak banar ba ampih jadi guru. Karana kada cukup dimakan sabulan. Tempat tugas jauh banar ka Negara situ, jalannya sakit banar matan Kandangan,” ujar mama Palui bakesah ka anak. Titikan banyu mata sidin.
“Marista banar, Ma lah, bahari kehidupan pian sakaluarga, anak ampat,” sahut Palui manambah sedih.
“Barakat sabar abah ikam Lui ai? Tahun 1990-an banyak haja pansiunan abah, jadi kawa haja, manyakulahkan ading-adingmu,” mama Palui tarus bakesah.
“Alhamdulillah saparanakan kita, kawa haja hidup sederhana, kami beterima kasih banar wan aruah abah, wan pian, Ma ai,” ucap Palui sambil mancium ka tangan sidin.
Palui ini jadi guru honor, mawarisi aruah abahnya nang bahari jadi guru. Biar guru honor, sudah kawa manukar mutur buruk. Bulikan sakulah parkir di lahan Tulamak.
”Umai Lui, salut aku nah, masih guru honor, sudah kawa baisi mutur,” rawa Tulamak nang maatur parkiran mutur Palui.
“Hidup ini jangan diluang satu haja Mak ai. Makanya bausaha supaya jua kaya urang banyak,” sahut Palui pina baagak.
“Oh, Lui, wayah ini banyak guru beruang, makanya beberapa buah mutur nang parkir di wadahku ini ampun guru,” ucap Tulamak.
‘Guru beruang? Setahuku mun beruang itu ada di kebun binatang. Kalu beruang itu lapas, bisa maigut ikam Mak ai. Hanyar beberapa hari lalu, kakanakan digigit beruang, di bawa ke rumah sakit, tahu ai kalu. Makanya ikam jangan melecehkan profesi guru, Mak ai, aku minta dengan hurmat…,” Palui manjalaskan ka Tulamak kaya manjalsakan dalam kelas haja wan kakanakan.
zsm_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn